Turkmanistonda prezidentning onasiga “xizmat ko'rsatgan gilamdo'z” unvoni berildi

Turkmanistonning Milliy Gengesh (parlament) majlisi amaldagi prezidentning onasi va sobiq prezidentning rafiqasi Ogulgerek Berdimuhamedovani “xizmat ko'rsatgan gilamdo'z” deb topishga qaror qildi. Bu haqda “Gundogar” xabar berdi.
Ma'lum qilinishicha, qarorda Berdimuhamedova mamlakat mustaqilligi va suverenitetini mustahkamlash, milliy gilamdo'zlik san'atini rivojlantirish, “gilamlarni muhtasham naqshlar bilan bezash, ko'p yillik mashaqqatli va vijdonli mehnati uchun” “xizmat ko'rsatgan gilamdo'z” unvoniga sazovor bo'lgani qayd etilgan.
Shuningdek, Turkmaniston birinchi xonimining Axal viloyati Geoktepa shahrida joylashgan gilam fabrikasida ko'p yillar davomida “benuqson ishlagani”,“gilamdo'zlik san'atida noyob texnologiyalar”dan foydalanish tajribasini qo'llagani e'tirof etilgan. Bularning barchasi uning mohir gilamdo'z sifatida katta obro'-e'tibor qozonishi, yoshlarga o'rnak bo'lishiga imkon bergan.
Ogulgerek Berdimuhamedova haqida kam narsa ma'lum. U kamdan-kam hollarda omma oldida chiqadi va Turkmanistonning sobiq prezidenti Gurbanguli Berdimuhamedov bilan deyarli suratga tushmaydi. 2021 yilning noyabrida turk OAVlari ilk bor Ogulgerek Berdimuhamedovaning suratini e'lon qilgan – surat Rajab Toyyib Erdo'g'on va rafiqasining Ashxobodga tashrifi chog'ida olingan.
Avvalroq Turkmanistonda prezident sharafiga 2022 yil shiori tanlangandi. Shuningdek, Gurbanguli Berdimuhamedov Qozog'iston prezidentiga zotdor ot sovg'a qilgandi.